Fjernsynsserien «Kampen om tungtvannet» på NRK har fått gode skussmål fra kritikere og bransjefolk og er populær blant seerne.

Men noen liker ikke det de ser, nå heller, og ga den første tiden bastant uttrykk for sine syn i kronikker, radiodebatter – og selvfølgelig på internett. I tråd med god presseskikk har vi valgt å anonymisere og fabulere så godt vi kan – inspirert av mer eller mindre virkelige hendelser på det dype nettet:

Tyskerne hadde aldri noe atomvåpenprogram, slik NRK påstår i serien. Og Heisenberg spilte aldri de pianostykkene sammen med sin kone. De bodde heller ikke i det huset som er i serien.

Historiker (74), Asker

Jeg har snakket med tyskere som var vitner til det som skjedde på Hardangervidda, og de husker ikke bæret av det som påstås i serien. Skuffet over NRK!

Historiker (89), Stavanger

Britiske flyvere tok ikke cyanid på Hardangervidda. Da de gjorde de i serien, kastet jeg fjernkontrollen i veggen. Den knuste, men det driter jeg i.

Lektor (77), Tjøme

Damene i serien har helt feil hårsveis. Damer så ikke slik ut under krigen. Min lillesøster bar skaut. Hennes venninner også. Løgn og forbannet dikt.

Sykkelforhandler (94), Løten

Jeg har sett de to første episodene på nytt og er blitt enda sterkere i troen: Dette er ikke virkelighet. Dette er drama. Useriøst av NRK.

Cand.real. (81), Bergen

Snøen på Hardangervidda er ikke fra krigen. Den er sannsynligvis ikke mer enn tre–fire år gammel. Og flyet som ligger på bakken, er et helt annet fly enn det som faktisk ble skutt ned under krigen.

Tannlege (94), Bodø

På vegne av lokalhistorikere fra hele Buskerud utroper jeg herved NRK til stormester i historieforfalskning.

Optiker (75), Blefjell

Kommer filmen på kino?

Kranfører (87), Mysen

På skjermen påstås at handlingen er i London og Berlin, men jeg leste i avisen at deler av innspillingen er gjort i Praha – altså i Tsjekkoslovakia! Jeg mangler ord. Dette bør få etterspill.

Redaktør (73), Drammen

Kanskje det var dyrt å filme i London?

Husmor (73), Gjøvik

Fysikeren Niels Bohr i denne serien ligner på en dansk skuespiller jeg mener å ha sett før. Virkelighetens Niels Bohr var riktignok dansk, men han var aldri skuespiller, så her har NRK gjort seg skyldig i nok en pinlighet.

Aktuar (86), Mandal

Kan ikke NRK bare skjerpe seg? Det er våre penger de søler med.

Førerhundtrener (71), Heggeli

Ingen i Norge kan skrive manus.

Dagbladanmelder (21), Hasle

Jeg har ikke tillit til NRK overhodet. Hagen hadde rett da han sa ARK. De vil vise frem Ap-staten og Stoltenberg. Jeg orker ikke mer kulturmarxistpropaganda.

Flyver (72), Hokksund

Skal du kaste tv-en? Jeg kan godt få den.

Husmor (73), Gjøvik

Er Stoltenberg med i filmen? Thorvald, da, vel?

Kranfører (87), Mysen

Nå har jeg sett de to første episodene baklengs. Det ble mer troverdig enn den riktige veien.

Cand.real. (81), Bergen

Det er stor forskjell på kunstneriske friheter og grove historiske feil. Da kan nettopp disse bli vårt bilde av historien. Der ligger også ansvaret. Ikke minst til å tydeliggjøre at selv en film basert på virkelige hendelser ikke forteller den sanne historien.

Orakel (58), Akersgaten

Du mener altså at filmer eksplisitt skal fortelle seerne hva som er sant og ikke sant? Er det skuespillerne som skal si det selv til seerne?

Husmor (73), Gjøvik

Hold kjeft, kjerring!

Prosessingeniør (83), Molde

Jeg mener at om du først skal lage drama, så bør du for pokker fortelle sannheten!

Banksjef (78), Trondhjem

Prøv å få det inn i knotten til NRK, du.

Flyver (72), Hokksund

Men dette er jo et tv-drama, ikke en dokumentarserie.

Husmor (73), Gjøvik

I andre land driver de ikke og dikter sånn som i NRK. Ta «Gandhi» for eksempel. En flott film, som fikk Oscar og det hele. Og det er Gandhi selv som spiller i den. Tror du NRK noensinne kommer til å få til det?

Gullsmed (84), Halden

Word.

Lektor (85), Voss

Gandhi? Jeg er forsåvidt enig med deg i hovedlinjene her, men Gandhi var nok død da filmen om ham ble laget. Han er ikke med i filmen selv.

Filolog (80), Horten